 ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣፍሪቃውያን ስደተኛታት ክስጎጉ ዝጉስጉሱ ጸለምቲ ስደተኛታት 25 ጥቅምቲ 2019 መግለጺ ስእሊ, ኣባል ባይቶ ዝኾነ ኢዎቢ ዕሉል ደጋፊ ናይ ማቲዮ ሳልቪኒ እዩ ቶኒ ኢዎቢ ፈላማይን እንኮን ጸሊም ኣባል ባይቶ ኢጣልያ እዩ መጀመርያ መዓልቲ ናብቲ 320 ኣባላት ዘለውዎ ባይቶ ምስ ኣተወ ከምቲ ቆልዓ ንመጀመርያ መዓልቲ ናብ ቤት ትምህርቲ ምስ ኣተወ ዝስምዖ ቀባሕባሕ ምባሉ ኣይሓብአን እቲ ንሱ ኣባል ዝኾነሉ ሰልፊ ኣንጻር ስደተኛታት ብዘለዎ ተሪር መርገጺ እዩ ዝፍለጥ ዝሓለፈ ዓመት እዚ ሊግ ዝበሃል ሰልፊ ብዙሕ ድጋፍ ምስረኸበ እዩ ቶኒ ኢዎቢ ኣባል ባይቶ ኮይኑ ተመሪጹ ኢዎቢ ጉዳያት ስደተኛታት ብዝምልከት ናይቲ ሰልፊ ውሃቢ ቃል ኮይኑውን የገልግል ብዙሓት ከኣ እቲ ሰልፊ ዓሌታዊ ሓሳባት ንምንጽብራቕ ንኢዎቢ ከም ጉልባብ እዩ ዝጥቀመሉ ዘሎ ይብሉ ንኣብነት ድማ ኣብ 2013 ሓደ ንሰልፊ ሊግ ዝውክል ኣባል ባይቶ ንሓደ ጸሊም ሚኒስተር ህበይ ክብል ከም ዝጸረፎ ይጠቕሱ ኢዎቢ እቲ ብጻዩ ነዚ ዘረባ ምዝራቡ ጌጋ እዩ ይብል ሰልፊ ሊግ ንዕኡ ከም ጉልባብ እዩ ዝጥቀመሉ ንዝብል ርእይቶ ግን ኣይቕበሎን ዝጥቀመለይ ዋላ ሓደ ሰብ የለን ብናይ ባዕለይ ኣእምሮ እየ ዝሓስብ ይብል ንሳልቪኒ እድግፎ እዚ ናይጄርያዊ ስደተኛ ናይ ትምህርቲ ቪዛ ረኺቡ ብ 1977 እዩ ናብ ኢጣልያ ኣትዩ ውጥኑ ትምህርቱ ምስ ወድአ ናብ ሃገሩ ክምለስ እዩ ነይሩ ነታ ሕዚ ሰበይቱ ኮይና ዘላ ኢጣልያዊት ምስ ረኸበ ግን ህይወቱ ንሓዋሩ ተቐይሩ ኣፍሪቃውያን ስደተኛታት ናብ ሃገሮም እንተዝምለሱ ነቲ ሓደገኛ መገዲ ምደገምዎ ነታንያሁ ኤርትራውያን ናብ ሃገሮም ዝጥረዝሉ መገዲ ኣብዪ ኣሕመድ ኣማኺሩኒ መንግስቲ ኖርወይ ሕቶ ዑቕባ ኤርትራውያን ደጊሙ ክረአ ምሕታቱ ንብዙሓት ኣሻቒሉ ናብቲ ሰልፊ ኣብ 1993 ተጸምቢሩ እቲ ሰልፊ ሽዑ ሰሜናዊ ሊግ እናተባህለ ዝጽዋዕ ዝነበረ ክኸውን ከሎ ንፌደራሊዝም እዩ ዝጉስጉስ ነይሩ ኢዎቢ በዚ ሓሳብ ተመሲጡ ናብቲ ሰልፊ ኣትዩ ኣብ ቤት ጽሕፈቱ ንመራሒ ናይቲ ሰልፊ ዘለዎ ድጋፍ ዝገልጽ ኣብ ጎድኒ ሳልቪኒ ኣለኹ ዝብል ጭርሖ ዘለዎ ማልያ ሰቒሉ ይረኣይ ሳልቪኒ ስደተኛታት ዝጸዓና ጀላቡ ናብ ኢጣልያ ከይኣትዋ ብምኽልካል እዩ ዝፍለጥ ኢዎቢ ግን ሰልፊ ሊግ ኣንጻር ስደተኛታት ኣይኮነን ይብል ሕጋዊ ስደት ንድግፍ ኢና ዝብል ኢዎቢ ንሕና ንቃወም ዘለና ዘይሕጋዊ ስደትን ነቲ ሞት ዘስዕብ መገዲ ስደትን እዩ ይብል ኣማኢት ኣሸሓት ኣፍሪቃውያን ስደተኛታት ምድረበዳን ባሕርን ሰጊሮም ናብ ኢጣልያ ዝኣትዉ ዘለዉ ብሰንኪ ዝፈሸለ ፖሊሲ ስደተኛታት ድማ ይብል በዚ ምስ መራሒ ናይቲ ሰልፊ ሓደ ዓይነት መርገጺ ኣለዎ ካልእ ጸሊም ኢጣልያዊ ፓውሎ ዲዮፕ እውን ተመሳሳሊ መርገጺ እዩ ዘለዎ መግለጺ ስእሊ, ዲዮፕ ኣፍሪቃውያን ስደተኛታት ናብ ኣፍሪቃ ክምለሱ ኣዎም እዩ ዝብል ድዮፕ እውን ኢጣልያውያን ኣሕዋት ናይ ዝበሃል ሰልፊ ኣባል እዩ ኣብ ጉዳይ ስደተኛታት ውሃቢ ቃል ናይቲ ሰልፊ ኮይኑ የገልግል እቲ ሰልፊ ፋሺስት እዩ ኢለ ኣይሓስብን ዝብል ዲዮፕ ተሪር ሃገራዊ ስምዒት ዘለዎ ሰልፊ እዩ እዚ ማለት ግን ዓሌታዊ እዩ ማለት ኣይኮነን ነቲ ሃገራዊ መንነት ክሕሉ ዝደሊ ሰልፊ እዩ ይብል ወለዱ ስደተኛታት ምንባሮምን ቁጠባ ኢጣልያ ኣብ ዝዓብየሉ ዝነበረሉ እዋን ናብታ ሃገር ከም ዝኣተዉን ይዛረብ ሕዚ ግን ቁጣባ ኢጣልያ ከምኡ የለን ስለ ዝኾነ ድማ ብምኽንያት ቑጠባ ንዝመጽኡ ስደተኛታት ክንቅበል ኣይንኽእልን ይብል ዲዮፕ ዓሌታዊ ኣድልዎ ኣጋጢሙኒ ኣይፈልጥንኳ እንተበለ ኣብ 2018 ግን ኣብታ ንሱ ዝነብረላ ከተማ ሓደ ኣንጻር ስደተኛታት ዝጉስጉስ ሰብ ንሽድሽተ ኣፍሪቃውያን ስደተኛታት ብጥይት ኣቑሲሉ እዩ ምንጪ ስእሊ, Reuters መግለጺ ስእሊ, ድሕሪ እቲ መጥቃዕቲ ኣንጻር-ዓሌታውነት ሰልፍታት ተኻይዱ ነይሩ ዲዮፕ ነቲ መጥቃዕቲ ዝፈጸመ ሰብ ይፈልጦ እዩ ሕዚ ማእሰርቲ 12 ኣመት ተፈሪድዎ ኣብ ቤት ማእሰርቲ ይርከብ ካልኦት ከምኡ ዓይነት ተግባር ክፍጽሙ ግን ኣየተባብዕን ብምባል ጽቡቕ ሰብ እዩ ነይሩ ክብል ይገልጾ ዲዮፕ ኣብ ኢጣልያ ዘለዉ ኣፍሪቃውያን ስደተኛታት ንግዲ ተማሂሮም ናብታ ኣህጉር ክምለሱን ከማዕብልዋን ኣለዎም እዩ ዝብል ካብ ሚላኖ ውጽእ ኢልካ- 50 ዝኾኑ ኣፍሪቃውያን ተኣኪቦም ይረኣዩ መብዛሕትኦም መናእሰይ ደቂ ተባዕትዮ እዮም ገሊኦም ዑቕባ ዝረኸቡ ስደተኛታት ክኾኑ እንከለዉ ገሊኦም ድማ ዝተውሃቦም ቪዛ መዓልቱ ሓሊፉ ግን ከኣ ኣብ ኢጣልያ ዝነብሩ ዘለዉ እዮም ኩሎም ግዳም ሓደር እዮም ዕጻትን ናይ ሞባይል ካርድን እናሸጡ ከምኡ ድማ እናለመኑ ይናበሩ ነነሻዕ ግን ፖሊስ ክኣስሮም ይመጽእ መግለጺ ስእሊ, ቶሚ ኩቲ ኢጣልያውያን ኩሉ ጸሊም ስደተኛ እዩ ዝመስሎም ይብል ቶሚ ኩቲ ሙዚቀኛ እዩ እቶም ግዳም ሓደር ስደተኛታት ዝገብርዎ ነገራት ኣንጻር ስደተኛታት ዝጉስጉሱ ፖለቲከኛታት ኢጣልያ እናመዝመዙ ከም ዝጥቀምሉ ይዛረብ ምኽንያቱ ድማ ንህዝቢ ኢጣልያ ከፍርሕዎ ስለ ዝደልዩ ከምዚ ዓይነት ቅልውላዋት ይፈትውዎ እዮም ይብል ንሱ ከም ዝብሎ ሰልፊ ሊግ ኣብ ስልጣን እንከሎ ኣንጻር ወጻእተኛታት ሕማቕ ኩነታትዩ ተፈጢሩ ዜግነት ብደም ኣንጀሊካ ፔሳራኒ ኣብ ዩንቨርሲቲ እትምህር ዶክተር እያ ኢጣልያዊ ማለት ጻዕዳ ማለት እዩ ዝብል ኣተሓሳስባ ሎሚውን ከም ዘሎ ትዛረብ እዚ ድማ ብፍላይ ኣብ እዋን ፋሽስታዊ ስርዓት ምስ ዝነበረ ታሪካዊ ኩነት ዝምድና ከም ዘለዎ እያ ትገልጽ ኣንጀሊካ ካብ ኤርትራውያንን ሶማልያውያንን ስድራ ዝተረኸበት እያ ካብ ኢትዮጵያ ሶማልያን ኤርትራን ዝመጽኡ ሰባት ቋንቋን ባህልን ኢጣልያ እናተምሃሩ እዮም ዓብዮም እቶም ናብ ኢጣልያ ዝመጽኡ ኢጣልያውያን ብዛዕብኦም ዝፈልጥዎ ንእሽቶ ምዃኑ ምስ ፈለጡ ይድንጽዎም ሎሚውን እንተኾነ ኢጣልያ ባዕዳዊት ገዛኢት ኮይና እናሃለወት ንዝነበረ ኩነታት ዘይፈልጡ ኢጣልያውያን ብዙሓት ምዃኖም ኣንጀሊካ ትዛረብ ሰባት ካበይ ኢኺ? 